Vier vas wat glo miljoene by Sasol steelVier verdagtes, onder wie twee maatskappydirekteure, het Woensdag in die Johannesburgse landdroshof verskyn op aanklagte van korrupsie, bedrog en rampokkery. Dít nadat hulle glo nagemaakte bankwaarborge gebruik het om meer as R200 miljoen se brandstof te steel. Pragasen Reddy (40), Siviwe Mafanya (55), Sibusiso Khumalo (48) en Douglas Rikhotso (41) is Woensdag deur lede van die Valke in hegtenis geneem en dadelik hof toe geneem, waar hulle elk op borgtog van R15 000 vrygelaat is. Hulle moes ook hul paspoorte oorhandig. ŉ Lasbrief vir die inhegtenisneming van nóg twee verdagtes is uitgereik, maar kon nie aan hulle beteken word nie omdat die een in kwarantyn is weens Covid-19 en die ander een in Kaapstad woon. Wetstoepassers doen egter reeds stappe om te verseker dat dié verdagtes so vinnig moontlik in die hof verskyn. “Daar word beweer dat ŉ voormalige bestuurder van die FNB-tak in Hyde Park tussen Januarie en Junie 2011 waarborge ten gunste van Lavela Petroleum Pty Ltd en Imvuselelo Petroleum and Gas uitgereik het om hulle kredietfasiliteite te verhoog, ten einde brandstof by Sasol te koop,” sê brig. Hangwani Mulaudzi, woordvoerder van die Valke. “Die betrokke bankbestuurder het egter nie die nodige magtiging gehad om waarborge namens die bank uit te reik nie.” Luidens die Valke se ondersoek het die bankbestuurder omkoopgeld hiervoor ontvang. “Toe FNB besef die waarborge is vervals, het die bank gevolglik geweier om R279 miljoen vir die aankoop van die brandstof aan Sasol oor te betaal,” sê Mulaudzi. Drie klagte van rampokkery, agt van bedrog en twee van korrupsie staar die verdagtes nou in die gesig. Hulle moet weer op 1 Oktober in die hof verskyn.